Document ID: 32006R2018

ΚΑΝΟΝΙΣΜΌΣ (ΕΚ) αριθ. 2018/2006 ΤΗΣ ΕΠΙΤΡΟΠΉΣ
της 20ής Δεκεμβρίου 2006
για τη θέσπιση μεταβατικών μέτρων όσον αφορά τα πιστοποιητικά εισαγωγής γάλακτος και γαλακτοκομικών προϊόντων κατ’ εφαρμογή του κανονισμού (ΕΚ) αριθ. 2535/2001, λόγω της προσχώρησης της Βουλγαρίας και της Ρουμανίας στην Ευρωπαϊκή Ένωση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη προσχώρησης της Βουλγαρίας και της Ρουμανίας, και ιδίως το άρθρο 4 παράγραφος 3,
την πράξη προσχώρησης της της Βουλγαρίας και της Ρουμανίας, και ιδίως το άρθρο 41,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2535/2001 της Επιτροπής, της 14ης Δεκεμβρίου 2001, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά το καθεστώς εισαγωγής γάλακτος και γαλακτοκομικών προϊόντων και το άνοιγμα δασμολογικών ποσοστώσεων (1) περιέχει, στον τίτλο 2 κεφάλαιο 1 τμήμα 2, ειδικές διατάξεις σχετικά με την έγκριση των αιτούντων την έκδοση πιστοποιητικών εισαγωγής. Για να εξασφαλιστεί η πρόσβαση των επιχειρηματιών από τη Βουλγαρία και τη Ρουμανία (εφεξής «τα νέα κράτη μέλη») στα πιστοποιητικά εισαγωγής από την ημερομηνία προσχώρησης των χωρών αυτών στη Ευρωπαϊκή Ένωση, πρέπει να θεσπιστούν μεταβατικά μέτρα.
(2)
Για το χρονικό διάστημα από 1ης Ιανουαρίου 2007 έως 30 Ιουνίου 2007, πρέπει να επιτραπεί στους επιχειρηματίες των νέων κρατών μελών να υποβάλουν, χωρίς προηγούμενη έγκριση, αιτήσεις για πιστοποιητικά εισαγωγής στο πλαίσιο των δασμολογικών ποσοστώσεων που αναφέρονται στα παραρτήματα του κανονισμού (ΕΚ) αριθ. 2535/2001.
(3)
Οι εν λόγω επιχειρηματίες πρέπει να αποδείξουν την ιδιότητα και την τακτική άσκηση των δραστηριοτήτων του εμπορευόμενου. Όσον αφορά την απαιτούμενη απόδειξη της εμπορικής δραστηριότητας, πρέπει να δοθεί στους αιτούντες από τα νέα κράτη μέλη η δυνατότητα να επιλέξουν ως έτος αναφοράς το 2005 αντί του 2006, εάν μπορούν να αποδείξουν ότι, λόγω έκτακτων συνθηκών, δεν ήσαν σε θέση να εισαγάγουν ή να εξαγάγουν τις απαιτούμενες ποσότητες γαλακτοκομικών προϊόντων το 2006.
(4)
Οι αρμόδιες αρχές των νέων κρατών μελών πρέπει να διαβιβάσουν στην Επιτροπή, μέχρι τις 20 Ιανουαρίου 2007, κατάλογο όλων των επιλέξιμων επιχειρηματιών. Για να διευκολυνθεί η αναγνώριση κάθε αιτούντος και η εκχώρηση των πιστοποιητικών, πρέπει να διευκρινιστούν τα δεδομένα που θα διαβιβαστούν για κάθε επιχειρηματία. Επιπλέον, πρέπει να επιτραπεί η εκχώρηση των πιστοποιητικών εξαγωγής από τους επιλέξιμους επιχειρηματίες των νέων κρατών μελών.
(5)
Συνεπώς, πρέπει να προβλεφθούν ορισμένες παρεκκλίσεις από τον κανονισμό (ΕΚ) αριθ. 2535/2001.
(6)
Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από τον τίτλο 2 κεφάλαιο 1 τμήμα 2 του κανονισμού (ΕΚ) αριθ. 2535/2001, οι επιχειρηματίες που είναι εγκατεστημένοι στη Βουλγαρία και στη Ρουμανία (εφεξής «τα νέα κράτη μέλη») μπορούν να υποβάλουν αιτήσεις έκδοσης πιστοποιητικών εισαγωγής για τις ποσοστώσεις που καλύπτουν το χρονικό διάστημα από 1ης Ιανουαρίου 2007 έως 30 Ιουνίου 2007, χωρίς να έχουν προηγουμένως εγκριθεί από τις αρμόδιες αρχές του νέου κράτους μέλους στο οποίο είναι εγκατεστημένοι.
Άρθρο 2
1. Κατά παρέκκλιση από το άρθρο 11 του κανονισμού (ΕΚ) αριθ. 2535/2001, οι εγκατεστημένοι στα νέα κράτη μέλη επιχειρηματίες μπορούν να υποβάλουν αιτήσεις έκδοσης πιστοποιητικού εισαγωγής για τις ποσοστώσεις που αναφέρονται στο άρθρο 1 του παρόντος κανονισμού μόνο στο κράτος μέλος στο οποίο είναι εγκατεστημένοι.
2. Οι αιτήσεις για πιστοποιητικά μπορούν να γίνουν δεκτές μόνον εφόσον ο αιτών επισυνάπτει τα ακόλουθα έγγραφα:
α)
απόδειξη ότι το 2006 εισήγαγε ή εξήγαγε ποσότητα τουλάχιστον 25 τόνων γαλακτοκομικών προϊόντων που υπάγονται στο κεφάλαιο 04 της συνδυασμένης ονοματολογίας με τέσσερις τουλάχιστον χωριστές πράξεις·
β)
κάθε έγγραφο και πληροφορία που πιστοποιεί επαρκώς την ταυτότητα και την ιδιότητά του, ειδικότερα δε:
i)
λογιστικά ή/και φορολογικά έγγραφα της επιχείρησης που έχουν συνταχθεί σύμφωνα με την εθνική νομοθεσία,
ii)
τον αριθμό ΦΠΑ, εφόσον προβλέπεται από την εθνική νομοθεσία, και
iii)
την εγγραφή σε εμπορικό μητρώο, εφόσον προβλέπεται από την εθνική νομοθεσία.
3. Στη περίπτωση του στοιχείου α) της παραγράφου 2, ως έτος αναφοράς λαμβάνεται το 2005, εάν ο εμπορευόμενος μπορεί να αποδείξει ότι, λόγω έκτακτων συνθηκών, δεν ήταν σε θέση να εισαγάγει ή να εξαγάγει τις απαιτούμενες ποσότητες γαλακτοκομικών προϊόντων το 2006.
4. Για την εφαρμογή του παρόντος άρθρου, οι συναλλαγές στο πλαίσιο της ενεργητικής και παθητικής τελειοποίησης δεν θεωρούνται εισαγωγές και εξαγωγές.
Άρθρο 3
1. Οι αρμόδιες αρχές των κρατών μελών διαβιβάζουν στην Επιτροπή, μέχρι τις 20 Ιανουαρίου 2007, τον κατάλογο των επιχειρηματιών που έχουν υποβάλει αίτηση έκδοσης πιστοποιητικού εισαγωγής για τις ποσοστώσεις που καλύπτουν το χρονικό διάστημα από 1ης Ιανουαρίου 2007 έως 30 Ιουνίου 2007 σύμφωνα με το άρθρο 1 και οι οποίοι πληρούν τους όρους του άρθρου 2. Οι εν λόγω κατάλογοι καταρτίζονται σύμφωνα με το υπόδειγμα του παραρτήματος XIV του κανονισμού (ΕΚ) αριθ. 2535/2001, εξαιρουμένου του αριθμού έγκρισης.
2. Η Επιτροπή διαβιβάζει τους αναφερόμενους στη παράγραφο 1 καταλόγους στις αρμόδιες αρχές των λοιπών κρατών μελών.
Άρθρο 4
Κατά παρέκκλιση από το άρθρο 16 παράγραφος 4 του κανονισμού (ΕΚ) αριθ. 2535/2001, τα πιστοποιητικά εισαγωγής που εκδίδονται για τις ποσοστώσεις οι οποίες καλύπτουν το χρονικό διάστημα από 1ης Ιανουαρίου 2007 έως 30 Ιουνίου 2007 εκχωρούνται μόνο στα φυσικά ή νομικά πρόσωπα που έχουν εγκριθεί σύμφωνα με το τμήμα 2 του εν λόγω κανονισμού και στα φυσικά ή νομικά πρόσωπα που περιλαμβάνονται στους καταλόγους οι οποίοι αναφέρονται στο άρθρο 3 του παρόντος κανονισμού.
Άρθρο 5
Ο παρών κανονισμός αρχίζει να ισχύει με την επιφύλαξη και από την ημερομηνία έναρξης της ισχύος της συνθήκης προσχώρησης της Βουλγαρίας και της Ρουμανίας.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Δεκεμβρίου 2006.

Labels: 3
15
17
18